Norsk Redaktørforening

Styremøte 2019-04-02 Oslo

RKN

**Sak 2019-14: Handlingsplanen 2019-2021 etter høringsrunde**

26. februar ble styrets forslag til handlingsplan sendt ut på høring til medlemmer og regionforeninger. Før det var planen behandlet i styrets møter 5. desember 2018 og 5. februar 2019.

Forslaget følger som vedlegg til denne saken. Regionforeningene har fått tilsendt planen, og NR-sekretariatet har i tillegg presentert forslaget i medlemsmøter i forbindelse med årsmøtene i fire av regionforeningene – Nordnorsk Redaktørforening, Oslo Redaktørforening, Vestafjelske Redaktørforening og Møre og Romsdal Redaktørforening. Høringsfristen var 29. mars.

To av regionforeningene og et enkeltmedlem har kommet med skriftlige innspill i forbindelse med høringen:

1. **Møre og Romsdal Redaktørforening** – regionforeningens leder Per-Kristian Bratteng meldte følgende tilbake 19. mars:

Møre og Romsdal Redaktørforening har i styremøte i dag behandlet sak «Forslag til handlingsplan 2019-2021». Styret mener det er gjort et godt og grundig arbeid med handlingsplanen.

En språklig nyanse blir påpekt:

Under punktet tillit - tiltak, står det:

* Dele gode eksempler utenfor bransjen - fremheve dem som viser større åpenhet om etiske valg

Setningen kan misforstås; foreslår følgende endring:

* Dele med mediebrukerne gode eksempler - fremheve dem som viser større åpenhet om etiske valg.

1. **Nordnorsk Redaktørforening** – regionsforeningens leder Steinulf Henriksen kom med denne tilbakemeldingen 5. mars, på vegne av styret i foreningen:

NNR har hatt styremøte i dag, og behandlet handlingsplanen. Den ble jo også presentert under NNRs årsmøte i Alta, og vi opplevde der at der at den fikk bred tilslutning fra våre medlemmer.

NNRs styre er spesielt fornøyd med de nye momentene som er kommet inn under punktene «Tillit» og «Teknologi».

NNR ønsker også å trekke fram NRs «Hotline» under punktet «Relevans» – det er en ordning som betyr mye for våre medlemmer, og behovet for et slikt tilbud er åpenbart økende. Vi vil rose Reidun og Arne for både tilgjengelighet, rask respons og gode svar på ofte vanskelige spørsmål og avveininger i hverdagen.

1. **John Olav Egeland i Dagbladet** har i tillegg kommet med et skriftlig innspill til planen. Det gjorde han 26. mars.

Henvendelsen gjengis her:

«Et kjapt innspill som jeg evt. kan komme tilbake til på ORs årsmøte. Jeg er usikker på hva slags tradisjon det er for det, men jeg tror tida er inne for at vi må rette blikket mer utover. Innskrenkninger i pressefriheten skjer ikke lenger i fjerne land, men i Europa. Ungarn, Polen osv. Trumps uttalelser om at mediene ikke bare er falske, men fiender av folket.

Fake news er i ferd med å forgifte store deler av kildetilfanget, og brukes aktivt mellom stater. Fire -fem rikinger er portvoktere i de store sosiale mediene.

Dette er bare stikkord. Jeg utdyper gjerne. Foreløpig kan jeg jo høre med sekretariatet hva dere tror om et internasjonalt punkt i programmet.»

NR-sekretariatet har etterlyst utdyping fra Egeland, men det har ikke mottatt dette.

Utover dette er det ikke kommet innspill fra regionforeninger eller enkeltmedlemmer.

Saken legges frem uten innstilling.